**ИЗВЛЕЧЕНИЕ**

**ОТ ЗАКОН ЗА БЕЗОПАСНО ИЗПОЛЗВАНЕ НА ЯДРЕНАТА ЕНЕРГИЯ**

**(обн. ДВ бр.** **63 от 28.06.2002 г., посл. изм. и доп. ДВ бр. 7 от 19.01.2018 г.)**

**Чл. 22.** (1) Лицензията се прекратява:

1. поради изтичане на срока;

2. по искане на лицензианта;

3. поради отнемане на лицензията;

4. при обявяване в несъстоятелност или прекратяване с ликвидация на юридическото лице;

5. при преобразуване на юридическото лице - титуляр, когато към момента на извършване на вписването в търговския регистър не е налице изменение на лицензията в съответствие с чл. 21а, ал. 1;

6. при смърт на лицензираното физическо лице;

7. при издаване на нова лицензия за същата дейност на същия или на нов титуляр.

(2) Разрешението се прекратява:

1. с изпълнението на дейността - предмет на разрешението, или с изтичането на срока, за който е издадено;

2. по искане на титуляря на разрешението;

3. при прекратяване на лицензията в случаите, когато разрешението е издадено на лицензианта;

4. поради отнемане на разрешението;

5. при преобразуване на юридическото лице - титуляр, когато към момента на извършване на вписването в търговския регистър не е налице изменение на разрешението в съответствие с чл. 21а, ал. 1.

(3) При прекратяване на лицензия досегашният титуляр е длъжен да осигурява ядрената безопасност, радиационната защита и физическата защита на ядрените съоръжения, ядрените материали и другите източници на йонизиращи лъчения до издаването на нова лицензия на нов титуляр или до безопасното извеждане от експлоатация на съответните съоръжения или обекти.

(4) Разпоредбите на ал. 2, т. 1, 2 и 4 се прилагат съответно и за прекратяване действието на удостоверение за регистрация.